***Αθήνα, 25 Απριλίου 2025***

**ΔΕΛΤΙΟ ΤΥΠΟΥ**

**Ανακοίνωση ΚΕΕΕ για την επιδότηση ηλεκτρικής ενέργειας σε επιχειρήσεις από το ΥΠΕΝ**

**Πρόεδρος ΚΕΕΕ, Γ. Βουτσινάς: «*Η σχετική απόφαση συμβάλλει στην οικονομική ελάφρυνση των επιχειρήσεων που έχουν πληγεί από τις διατηρούμενες υψηλές τιμές ρεύματος*»**

Πάγιο αίτημα της ΚΕΕΕ αποτελεί η εξεύρεση λύσης αναφορικά με το αυξημένο ενεργειακό κόστος που πρέπει να διαχειριστούν οι επιχειρήσεις, και ειδικά οι επιχειρήσεις των οποίων η λειτουργία είναι ιδιαιτέρως ενεργοβόρα. Στην κατεύθυνση αυτή, ανακοινώθηκε από το **Υπουργείο Περιβάλλοντος και Ενέργειας, επιδότηση σε ένα εκατομμύριο επιχειρήσεις, για το ενεργειακό κόστος το οποίο επιβάρυνε τη λειτουργία τους κατά τους μήνες Δεκέμβριο 2024, Ιανουάριο και Φεβρουάριο 2025**. Η επιδότηση αυτή θα δοθεί **αναδρομικά,** και οι αιτήσεις θα γίνουν μέσω ηλεκτρονικής πλατφόρμας.

«*Το ενεργειακό ζήτημα είναι ένα από τα μείζονα ζητήματα που αντιμετωπίζουν οι επιχειρήσεις μας, πολλές από τις οποίες αδυνατούν να ανταποκριθούν στις οικονομικές τους υποχρεώσεις****. Η σχετική απόφαση συμβάλλει στην οικονομική ελάφρυνση των επιχειρήσεων που έχουν πληγεί από τις διατηρούμενες υψηλές τιμές ρεύματος.*** *Αποφάσεις όπως η συγκεκριμένη συμβάλλουν στη* ***θωράκιση και περαιτέρω ενίσχυση των ΜμΕ,*** *θέση η οποία είναι υψηλής προτεραιότητας για την ΚΕΕΕ*» επεσήμανε **ο πρόεδρος ΚΕΕΕ, Γιάννης Βουτσινάς.**